Stadig flere nordmenn bor i Spania, men det finnes en skyggeside ved det attraktive livet i sola, meldte NRK onsdag.

Alkoholmisbruk og ensomhet er blitt et problem for mange. De som rammes, har ofte ingen til å hjelpe dem. De kan gjerne ikke spansk, og velferdsstaten som ville tatt vare på dem i Norge, stiller ikke nødvendigvis opp i Spania.

Et annet problem er at familien ikke stiller opp.

Henter ikke pappa hjem

– Vi har hatt tilfeller der vi har ringt hjem til Norge, til familien til denne personen. Da har de sagt. «Nei, pappa eller mamma bestemte seg for å reise til Spania. Nå får de klare seg selv». Det er litt sjokkerende i et samfunn som det spanske hvor familien først tar seg av dem som har det vanskelig i familien, sier Gunila Herrera Norén, sosialbyråd i Alfaz del Pi på Costa Blanca, til NRK.

– Vi blir litt sånn, «jøss, det er din far, kom ned og hent ham og ta ham med til Norge». Men det har vi sett i flere tilfeller at det skjer ikke, sier hun.

VIDEO: Se intervju med Gunila Herrera Norén. Du trenger javascript for å se video. VIDEO: Se intervju med Gunila Herrera Norén.

– Nordmenn er konfliktskye

Også spanjoler i Norge har merket at nordmenn ikke tar like godt vare på familien som de er vant med i Spania.

Miriam Castillo fra Madrid og har bodd i Norge i over 20 år. Hun mener nordmenn er konfliktskye, og at det påvirker saken.

– Hvis de føler at noe er ubehagelig og det vil bli konflikt, tror jeg mange heller velger ikke å ta kontakt, sier hun.

– I Spania føler man kanskje at man har mer rett til å bry seg, sier Castillo

Alene på sykehuset i Norge

Melisa Callau kommer fra byen Zaragoza, men har bodd de siste 11 årene i Oslo.

– Jeg kjenner noen som er lege i Norge. Han forteller om eldre mennesker som er helt alene på sykehuset. Ingen kommer for å hjelpe dem. Det synes jeg er veldig annerledes i forhold til erfaring min i Spania, hvor familien og venner kommer for å passe på, hilse eller ta en prat sier Melisa Callau til NRK.

Melisa Callau er fra Spania, men har bodd i Oslo i 11 år. Foto: Mathias Vedeler/NRK

Betalte for brorens utdanning

Selv er hun flink til å ta vare på familien. Hun snakker svært ofte med sin 71 år gamle far. Og da broren for noen år siden gikk på et dyrt universitet i Madrid, var Callau med å betale. Hun betalte over 50.000 kroner av egen lomme.

– Vi tenker at vi har et ansvar, sier Callau.

Hun legger samtidig til at hennes venner og bekjente i Norge, er flinke til å ta vare på sine foreldre.

– Og jeg ser mange eldre som er aktive og har gode liv her, sier Callau.

Les også: